দীর্ঘদিন ধরে বেহাল দুর্গাপুর পুরসভা এলাকায় ২৩, ২৪ ও ২৫ নম্বর ওয়ার্ডের দু’টি রাস্তা৷ বৃষ্টির জল জমে ওই রাস্তা দু’টির অবস্থা এখন কার্যত যাতায়াতের অনুপযুক্ত হয়ে গিয়েছে৷ প্রাণের ঝুঁকি নিয়ে যাতায়াত করতে বাধ্য হচ্ছেন স্থানীয় বাসিন্দারা৷ তাঁদের অভিযোগ, বেহাল রাস্তায় হামেশাই দুর্ঘটনা ঘটছে৷ তা সত্ত্বেও রাস্তা মেরামত করার উদ্যোগ নিচ্ছেন না কেউ৷ ২৩ ও ২৪ নম্বর ওয়ার্ডের রাস্তাগুলি এমএএমসি টাউনশিপের অধীন৷ এডিডিএ এই টাউনশিপের দেখভালের দায়িত্বে থাকলেও পুরসভা কর্তৃপক্ষ রাস্তা মেরামতের কাজ করছে৷ এই প্রসঙ্গে পুরসভার মেয়র পারিষদ (সড়ক) অমিতাভ বন্দ্যোপাধ্যায় বলেন, ‘বর্ষার জন্য রাস্তা মেরামতের কাজ করা যচ্ছিল না৷ বৃষ্টি কমতেই এ বার কাজ শুরু হবে৷’